**Fornyelse og omstilling 2020**

Den politiske saken, der tiltaksoversiktene er presentert og beskrevet, er nå publisert på kommunens nettsider. Den er dermed tilgjengelig for alle som ønsker å lese den.

Du finner saksfremlegget her, sak 23/2020: <https://www.gausdal.kommune.no/offentlig-mote-formannskapet-18-03-2020.6178016-481822.html?moteid=31651.17c630dce8>

Saken skal behandles av en rekke folkevalgte organer før den skal til endelig behandling i kommunestyret **26. mars**:

Formannskapet og partssammensatt utvalg: **18. mars**

Ungdomsrådet og råd for eldre og personer med funksjonsnedsettelser: **19. mars**

Som følge av tiltak for å begrense korona-smitte, kan behandlingen av saken bli utsatt.

For noen tjenester har ikke prosessen kommet like langt som beskrevet i prosessplanen og i informasjonsbrevene. Årsaken til dette er at det pågår flere prosesser samtidig og at de har litt ulikt tempo. For eksempel gjelder det for barnevern og for helse- og omsorgstjenestene (eksempelvis habiliteringstjenesten, sykehjem og hjemmetjenester), der det pågår mer omfattende utredninger. Felles barnevernstjeneste for Gausdal og Øyer skal etter planen behandles av kommunestyret i **april**. Fremtidens helse- og omsorgstjenester skal besluttes av kommunestyret i **mai**.

**I denne fasen av omstillingsarbeidet har vi følgende fokus:**

Det igangsettes prosesser i den enkelte enhet for å finne ut hvordan vi skal arbeide fremover for å løse oppgaver innenfor lavere økonomiske rammer og med færre folk i tjenestene. Vi oppfordrer deg til å delta i personalmøter der dette er tema, da det gir deg anledning til å påvirke din egen arbeidssituasjon og til å medvirke til gode løsninger sammen med dine kollegaer.

For at vi skal kunne jobbe smartere og få gjort kjerneoppgavene våre på en god og effektiv måte fremover, er vi avhengig av å få innspill om oppgaver som løses tungvint i dag eller tips til forbedring.

Disse vil danne grunnlaget for forbedringsarbeid i tjenestene.

Vi minner om at du kan velge mellom flere kanaler hvis du ønsker å gi innspill, og vi viser til informasjonsbrev 3 for en beskrivelse av disse kanalene.

Konsekvenser som følge av Korona-viruset

Tjenestene jobber samtidig med beredskap knyttet til Korona-viruset og lager planer for hvordan vi skal levere tjenester om mange medarbeidere blir satt i karantene eller syke. Vi vet ikke hvordan situasjonen utvikler seg, men den vil kunne påvirke fremdriften i omstillingsarbeidet.

Her finner du informasjon om omstillingsarbeidet

Vi har opprettet et område på intranettet, «Fornying og omstilling 2020», der vi løpende legger ut informasjon om prosessen. Der finner du også informasjonsbrevene etter hvert som de sendes ut.
Spørsmål om prosessen eller om tiltak som er beskrevet i saksfremlegget kan rettes til nærmeste leder. Du har selvsagt også anledning til å snakke med din tillitsvalgte eller verneombud om du ønsker det.

Rannveig Mogren, kommunedirektør

Cathrine Furu, prosjektleder